将军本以兖州首事，平山东之难，百姓无不归心悦服。且河、济，天下之要地也，今虽残坏，犹易以自保，是亦将军之关中、河内也，不可以不先定。今以破李封、薛兰，若分兵东击陈宫，陈宫必不敢西顾，以其闲勒兵收熟麦，约食畜谷，一举而吕布可破也。破吕布，然后南结扬州，共讨袁术，以临淮、泗。若舍吕布而东征徐州，多留兵则不足用，少留兵则民皆保城，不得樵採。布乘虚寇暴，民心益危，唯鄄城、范、衞可全，其余非己之有，是无兖州也。若徐州不定，将军当安所归乎？且陶谦虽死，徐州未易亡也。彼惩往年之败，将惧而结亲，相为表里。今东方皆以收麦，必